DA: Vra jou bank om nie SAL te steun | Netwerk24
DA: Vra jou bank om nie SAL te steun
Deur Elvira Wood 20 Oktober 2020 15:20
Die DA vra dat Suid-Afrikaners 'n brief aan hul bank moet skryf waarin hulle vra dat die bank nie die sukkelende Suid-Afrikaanse Lugdiens (SAL) moet help nie.
Die SAL het dringend R10,3 miljard nodig om weer op dreef te kom. Foto: Bloomberg
Geordin Hill-Lewis, DA-LP, sê in 'n verklaring een van die redes waarom die SAL nog bestaan, is omdat die land se banke geld aan hom leen.
"Al dié lenings word deur die staat gewaarborg, en dus deur die publiek. Dit is net 'n skelm manier om 'n reddingsboei te gee," sê hy.
"Dis nie eties van die banke om die lenings te verleng nie. Hulle weet dat hulle 'n maklike wins kan maak omdat die lenings gewaarborg word. Dit moet end kry," sê hy.
Die DA het 'n plek op sy webtuiste geskep waar Suid-Afrikaners 'n brief wat klaar geskryf is, kan aflaai en dit dan aan hul bank kan stuur.
"Ons gee ook die kontakbesonderhede van die kantore van al die uitvoerende hoofde van die banke."
Hill-Lewis sê dis algemene kennis dat die banke nie bereid is om geld aan entrepreneurs en kleinsake te leen nie, maar dat hulle "gemaklik is om lenings aan die bankrot SAL te gee".
"Dit is omdat selfs al kan die lugdiens nie die lenings terugbetaal nie, hulle 'n waarborg het dat die staat dit wel sal doen. Dit beteken die lenings is gewaarborg deur julle, die publiek."
Hill-Lewis sê die DA verwag dat die staat weer 'n reddingsboei vir die SAL gaan gee wanneer Tito Mboweni, minister van finansies, in die laaste week van Oktober sy mediumtermynbegrotingsraamwerk in die parlement ter tafel lê.
Die SAL het dringend R10,3 miljard nodig om weer op dreef te kom.
Die lugdiens, wat sedert Desember 2019 in sakeredding is, is tans glad nie in bedryf nie.
Pravin Gordhan, minister van openbare werke, het al telkemale gesê daar word gekyk waar die geld vir die lugdiens in die hande gekry kan word. Daar is egter steeds geen teken daarvan nie.